महाकुंभ 2025 : संगम में श्रद्धा की लहर, अब तक कितने करोड़ से अधिक श्रद्धालुओं ने लगाया आस्था का गोता?

प्रयागराज। महाकुंभ 2025 में आस्था का महासैलाब उमड़ पड़ा है। देश-दुनिया के कोने-कोने से आए श्रद्धालु पुण्य लाभ अर्जित करने के लिए संगम में डुबकी लगा रहे हैं। बसंत पंचमी के अवसर पर तीसरे अमृत स्नान में भक्तों का हुजूम उमड़ा, जहां 2 करोड़ 23 लाख से अधिक श्रद्धालुओं ने गंगा में पवित्र स्नान किया। वहीं, गुरुवार शाम 6 बजे तक 71.74 लाख श्रद्धालुओं ने संगम में आस्था की डुबकी लगाई।

अब तक 39 करोड़ श्रद्धालु कर चुके हैं स्नान

महाकुंभ 2025 में श्रद्धालुओं की संख्या लगातार बढ़ती जा रही है। अब तक 39 करोड़ से अधिक लोग संगम में स्नान कर चुके हैं। इस वर्ष 45 करोड़ से अधिक श्रद्धालुओं के आने का अनुमान लगाया गया है, जो अब तक के किसी भी कुंभ मेले से अधिक है। श्रद्धालुओं की गणना के लिए उत्तर प्रदेश सरकार ने AI आधारित हाईटेक कैमरों का उपयोग किया है, जिससे सटीक आंकड़े जुटाए जा रहे हैं।